**Rūdiškių gimnazija, 2018 m.**

Atsiverčiame 2018-ų metų Rūdiškių gimnazijos metraštį. Visa Lietuva, vadinasi, ir viena nedidelė šalies švietimo bendruomenė – Rūdiškių gimnazija – šiemet pažymėta Šimtmečio ženklu. Pirmiausia 2018-ieji – tai Šimtmečio metai: šia ypatinga proga gimnazijoje susitelkta ir įvairiais renginiais, akcijomis, įgyvendintais įdomiais ir prasmingais sumanymais pažymėtas Lietuvos valstybės atkūrimo Šimtmetis.

Ugdomoji veikla taip pat įvairėja, kinta – kartu su keliomis kitomis rajono mokyklomis įsitraukta į projektą „Mąstau, veikiu, mokausi“, kuriuo siekiama intensyviau ir visapusiškiau ugdyti individualius mokinių gebėjimus, gerinti mokymosi rezultatus ir kurti palankią mokymuisi aplinką panaudojant Mąstymo mokyklos įrankius. Skatinama individuali kiekvieno mokinio pažanga, motyvacija mokytis ir pritaikyti, sieti ir apibendrinti, kritiškai vertinti ir įsivertinti – mąstyti. Šiam tikslui įgyvendinti suburta mokytojų komanda, vyksta užsiėmimai su įvairiais lektoriais, tiesiogiai stebėta kelių sėkmingai dirbančių Didžiosios Britanijos mokyklų patirtis. Žinoma, kiekviena mokykla unikali, savita, ir kas tinka vienai – galbūt neprigis kitoje. Tačiau negalima nepastebėti visų Mąstymo mokyklų laisvos ir draugiškos atmosferos, pagarbaus ir kolegiško požiūrio į mokytoją, kurio prašoma ne paklusti, o įtikinti, žvelgti kūrybiškai. Aiškiai matomi ir aiškiomis taisyklėmis apibrėžti mokinių sąmoningo elgesio įpročiai. Mokinys čia ne baudžiamas už klaidas, o skatinamas jas suvokti ir ištaisyti. Kas nenorėtų siekti tokios mokyklos? Tad džiugu, kad 2018-ais metais pradėjome eiti Mąstymo mokyklos keliu.

Šiuo mokymosi keliu, kaip visad buvo ir bus, vieni eina greičiau, kiti, stengdamiesi neatsilikti, kiek lėčiau, savu tempu. Rezultatus pamatome olimpiadose, konkursuose. Didžiuojamės savo laimėtojais: Odeta Aliukonyte, III a klasės mokine, Trakų rajono lietuvių kalbos ir literatūros olimpiadoje ir jaunųjų filologų konkurse užėmusia I vietą (mokytoja Vita Patinskienė), biologijos olimpiadoje – II (mokytoja Stanislava Jurgelevičienė), o meninio skaitymo konkurse ir rajono chemijos olimpiadoje – III vietą (mokytojos Vita Patinskienė ir Vida Kasperavičiūtė), Gabriele Lizunaite, III a klasės mokine, nugalėjusia rajono anglų kalbos olimpiadoje, o respublikoje užėmusia II vietą (mokytoja Nina Mickevičienė), rajono fizikos olimpiadoje taip pat užėmusia I vietą (mokytoja Sofija Krisinel), Migle Radzevičiūte, II a klasės mokine, rajono biologijos olimpiadoje užėmusia II vietą (mokytojas Stasys Aliukonis), Kristina Jankauskaite, IV a klasės mokine, rajono lietuvių kalbos olimpiadoje užėmusia 2 vietą, ir Jonu Orlovskiu, 7 a klasės mokiniu, nugalėjusiu rajono meninio skaitymo konkurse ir rajono skaitovų konkurse „Poetry Recitation Contest“ (mokytojos Vita Patinskienė ir Nina Mickevičienė), Robertu Vitkausku, III a klasės mokiniu, rajono technologijų olimpiadoje užėmusiu II vietą (mokytojas Alvydas Buja), Agne Vaitulionyte, I a klasės mokine, rajono technologijų olimpiadoje pelniusia II vietą, ir III a klasės mokine Evelina Žitkovskyte, užėmusia šioje olimpiadoje III vietą (mokytoja Edita Vilčevskaja), Patricijos Gaišinovos, III c klasės mokinės, 2-ąja vieta rajoniniame skaitovų lenkų kalba konkurse „Kresy 2018“ (mokytoja Danuta Tunevič). Nacionaliniame konkurse „Mano žodynas 2018“ seserys Erika ir Akvilė Zalieckaitės laimėjo II vietą (mokytoja Zita Bartkevičienė). Respublikiniame rašinio anglų kalba konkurse visuotinių žmogaus teisių tema Saulė Paliulytė, III a klasės mokinė, užėmė I vietą (mokytoja Nina Mickevičienė).

Kiekvienais metais 5-8 klasių raštingiausi mokiniai dalyvauja regioniniame diktanto konkurse „Rašyti taisyklingai lietuviškai – garbinga!“ ir pelno prizines vietas. Ne išimtis ir 2018-ieji: Audra Maja Kirvaitytė, 8 a klasė – II vieta, Martynas Aliukonis, 7 a klasė – II vieta, Jonas Orlovskis, 6 a klasė – II vieta, Silvija Šagun, 7 a klasė – III vieta, Rugilė Andrulionytė, 6 a klasė – III vieta, Reigardas Kiseliovas, 5 a klasė – III vieta (mokytojos Rima Kazlauskienė, Vita Patinskienė, Loreta Masienė).

Reikšmingi gimnazijos sporto laimėjimai, pasiekimai – apskritai aktyvi sportinė veikla. Džiugu sveikinti Eriką Gibneris, III c klasės mokinę, Martyną Aliukonį ir Martyną Krutikovą, 8 a klasės mokinius, nuolat iškovojančius prizines vietas lengvosios atletikos varžybose (mokytojai Džiuljeta Slavinskienė ir Aurimas Šarapajevas). Kovingai nusiteikę gimnazijos futbolininkai: turnyre Vilniaus apskrities vyriausiojo policijos komisariato Trakų rajono policijos komisariato futbolo taurei laimėti 8 a klasės komanda tapo nugalėtoja (mokytojas Aurimas Šarapajevas). Rūdiškių gimnazijos sportininkai aktyviai treniruojasi įvairiuose sporto klubuose ir pasiekia įspūdingų rezultatų šalyje ir užsienyje (Martynas Aliukonis, Ernest Malinovski). Pažangiausiems ir aktyviausiems mokiniams gimnazijos administracija šiemet dovanojo kelionę į Lietuvos pajūrį – aplankyta Klaipėda, Palanga, tyrinėta vokiška pajūrio krašto architektūra, ieškota senojo Mėmelio ženklų.

Geri vyresnių mokinių pavyzdžiai įkvepia ir mūsų mažuosius. 3 a klasės mokinė Aurelija Pavliukovič rajoninio projekto „Šimtas gamtos įdomybių“ fotografijų ir rašinėlių konkurse „Mes – gamtoje“ 3-4 klasių grupėje užėmė I vietą (mokytoja Filomena Grambienė). 4 a klasės mokiniai Nojus Jarašius, Radvilė Jaselionytė, Ula Kasperavičiūtė, Gintarė Petruškevičiūtė ir Gabija Šagun rajoniniame pradinių klasių mokinių lietuvių kalbos viktorinos konkurse „Aš moku rašyti“ iškovojo I vietą (mokytoja Jolanta Dulskienė). Nojus Jarašius, 4 a klasės mokinys, laimėjo II vietą rajono pradinių klasių matematikos olimpiadoje, o Nojaus bendraklasė Ula Kasperavičiūtė užėmė II vietą rajono pradinių klasių olimpiadoje „Esu gamtos dalelė“ ir III vietą rajoniniame pradinių klasių diktanto konkurse „Aš moku rašyti“ (mokytoja Jolanta Dulskienė).

Puikūs Šimtmečio metai ne vien pasiekimais, bet ir prasminga projektine veikla. Rūdiškių gimnazijos kolektyvas nuolat ieško galimybių dalyvauti tikrai reikšmingoje, įdomioje mokiniams ir naudingoje visai bendruomenei veikloje. Permainas žadantis projektas „Mąstau, veikiu – mokausi“ prasidėjo 3 gimnazijos mokytojų stažuote Londone. Grįžus iš stažuotės, suformuotos dvi mokytojų Elenos Červiak ir Vitos Patinskienės vadovaujamos mokytojų komandos, kurios su mokiniais sukūrė ir pritaikė savo klasėse Mąstymo mokyklos įrankius, suformulavo kelis aktualiausius mūsų gimnazijai elgesio įpročius ir juos ugdo kartu su kolegomis. Rūdiškių gimnazija įsitraukė į Lietuvos mokinių neformaliojo švietimo centro įgyvendinamą programą „Neformaliojo vaikų švietimo paslaugų plėtra“: koordinuojant mokytojai Vitai Patinskienei įvairaus amžiaus grupių mokiniai turėjo galimybę pakeliauti, praplėsti savo akiratį, išmokti naujų dalykų. Bendradarbiaudami su Trakų krašto tradicinių amatų centru Rūdiškių gimnazijos II a klasės mokiniai įsitraukė į projekto „Gyva pažintis su kultūrine edukacija“ veiklas. Projekte kartu su 5 savivaldybių – Elektrėnų, Kaišiadorių, Varėnos, Vilniaus ir Trakų – mokyklomis mokiniai buvo skatinami naujomis, pačių sukurtomis formomis atskleisti tradicinius amatus, dalytis idėjomis ir sumanymais, ugdėsi kūrybiškumą, geriau susipažino su savo krašto etnografija.

Svarbios ir individualios iniciatyvos, asmeninis tobulėjimas. II a klasės mokinė Agnė Vaitulionytė dalyvavo bendraamžių švietėjų 2018-2019 programoje Inovatorių slėnyje Zarasų r. Antalieptėje. Programos tikslas – ugdytis kritinį mąstymą, mokytis suvokti stereotipų ir propagandos žalą, mokytis perteikti informaciją patraukliau, suprantamiau ir aiškiau. Grįžusi Agnė vedė mokymus bendraamžiams. Mokytoja Loreta Masienė dalyvavo *eTwinning* mokytojų stovykloje Pilzene, Čekijoje, kur kartu su mokytojais iš Čekijos, Slovakijos ir Lietuvos mokėsi naudotis programos *eTwinning* įrankiais, užmezgė bendradarbiavimo ryšius su keliomis *eTwinning* mokyklomis užsienyje ir Lietuvoje. Mokytoja Zita Bartkevičienė studijuoja Švietimo lyderystės magistrantūros programą ISM.

Suaktyvėjo įvairių mainų programų įgyvendinimas: mokytojos Loretos Kumparskienės iniciatyva gimnazijoje lankėsi programos „Jaunimo mainai. Mes ir jie“ dalyviai – jaunuoliai iš Alžyro, Palestinos, Libano, Graikijos ir Lietuvos. Susitikimo tikslas – supažindinti vyresniųjų klasių mokinius su žmogaus teisėmis įvairiose šalyse, parodyti, kaip svarbu puoselėti pagarbą žmogaus orumui, vertinti laisvę, demokratiją. Įgyvendintas jaunimo mainų projektas „Lietuvos-Lenkijos jaunoji kompanija“: Rūdiškių gimnazijos komanda atstovavo Trakų švietimo centrui Krokuvoje ir Naujajame Sonče vykusiose projekto veiklose. Šio projekto tikslas – pristatyti ir skleisti žinią apie jaunimo verslumo programas, dalytis patirtimi ir idėjomis. Trys Rūdiškių gimnazijos mokiniai – Erika Zalieckaitė, Livija Arlauskaitė ir Paulius Vorobjovas – dalyvavo jaunimo mainų programoje Estijoje „Marketing and Freelancing for YOU(th)“. Jaunuoliai susipažino su bendraamžiais iš Estijos, Rumunijos, Lietuvos, lavino bendravimo ir anglų kalbos vartojimo įgūdžius. II a klasė kartu su kelių kitų Trakų rajono mokyklų atstovais vyko į Birštone organizuojamą idėjų ir diskusijų festivalį „Būtent!“, kuriame skirtingos visuomenės grupės kviečiamos diskutuoti apie visuomenę, valstybę, pateikti argumentus aktualiausiais klausimais ir siekti geresnio tarpusavio supratimo. Festivalyje mokiniams buvo suteikta erdvė susipažinti su kitų rajonų jaunimu, jaunuoliai diskutavo apie bendrų projektų įgyvendinimą.

Tai nauji 2018 metų projektai ir veiklos, tačiau tęsiami arba užbaigiami ir ne mažiau svarbūs mūsų bendruomenei ankstesnieji. Ekologinio projekto vadovė Vida Kasperavičiūtė su 2 gimnazijos mokinėmis Agne Vaitulionyte ir Dominyka Steponkevičiūte buvo pakviestos ir dalyvavo tarptautinėje konferencijoje Latvijoje „Baltic Care project“: gimnazijoje jau keleri metai įgyvendinama darnios mokyklos idėja, stengiamasi taupyti išteklius, kreipiamas dėmesys į vartojimo kultūrą. Pavasarį Vilniaus sav. Grigiškių „Šviesos“ gimnazijoje įvyko baigiamasis projekto „Tyrinėjimo menas: partnerystės kuriančioms mokykloms 2017-2018 m. m.“ renginys, kuriame dalyvavo Trakų r. Rūdiškių gimnazijos projekto mokytojų ir mokinių komanda. Projekte kartu su įvairių sričių kūrėjais buvo ugdomi XXI a. gebėjimai – kūrybingumas, lyderystė, iniciatyvumas, kritinis mąstymas, problemų sprendimas. Ne paslaptis, kad šiuos gebėjimus reikia ugdytis ne tik mokiniams, bet ir mokytojams, todėl gimnazijoje visus metus veikė mokytojų klubas, kuruojamas kino režisierės Kristinos Buožytės. Su mokiniais dirbo kraštovaizdžio dizainerė Elė Kalvelė. Baigiamajame renginyje buvo įdomu ir naudinga susitikti dviejų projekto mokyklų dalyviams, išbandyti projekto įrankius ir metodus, padiskutuoti ir apibendrinti įgytą patirtį. Iki pat 2017/2018 mokslo metų pabaigos gimnazijoje vyko projekto „Gyvenu laisvai!“ žiniasklaidos mokymai ir kūrybinės dirbtuvės projekto alumniams. Gimnazijoje užsiėmimus vedė LRT generalinė direktorė ir ilgametė portalo *delfi.lt* redaktorė Monika Garbačiauskaitė-Budrienė, *delfi.ru* vyriausiasis redaktorius Oleg Jerofejev, portalo *lzinios.lt* vyriausiasis redaktorius Evaldas Labanauskas, Vytauto Didžiojo universiteto profesorė Audronė Nugaraitė, žmogaus teisių ekspertė Giedrė Šėmytė ir kiti. Dabar „Gyvenu laisvai!“ alumniai patys inicijuoja ir organizuoja veiklas gimnazijoje, vadovauja Seniūnų sueigai, aktyviai dalyvauja įvairiuose mokymuose, akcijose gimnazijoje, rajone ir šalyje.

Tęsiama Dofe programa, gerųjų darbų ir pagalbos artimui akcijos, patyčių prevencijos programos, sėkmingai dalyvaujama teisinių žinių konkurse *Temidė*, aktyviai įsitraukiama į gimnazijos bibliotekos organizuojamus skaitymus ir akcijas, bendradarbiaujama su miesto biblioteka, seniūnija, kitomis rajono mokyklomis, dalyvaujama Trakų rajono savivaldybės inicijuojamuose konkursuose. Šiemet daugumą veiklų ir akcijų skyrėme Lietuvos Šimtmečiui, o gimnazijos administracija Valstybės atkūrimo 100-čio proga suteikė galimybę kiekvienai klasei apsilankyti Valstybės pažinimo centre Vilniuje.

2018 m. gimnaziją baigė 27 abiturientai, iš jų 7 siekia universitetinio išsilavinimo, 10 – aukštojo neuniversitetinio, 4 – profesinio, 6 dirba, ieško savo gyvenimo kelio. Visų laikytų VBE vidurkis 42, 9 proc. beveik sutampa su rajono vidurkiu, bet atsilieka nuo bendro visos šalies vidurkio (50,7).

2018-uosius pradėjome ir užbaigėme turėdami 308 mokinius, tačiau per metus jų skaičius nežymiai kito: 2017/2018 m. m. užbaigė 316 mokinių (iš jų 28 pirmūnai), o naujuosius 2018/2019 m. m. pradėjo 312. Gimnazijoje dirba 38 mokytojai.

**Užverčiame devintąjį Rūdiškių gimnazijos metraščio puslapį.**

Loreta Masienė